KOMISSION ASETUS (EY) N:o 1742/2005,
annettu 24 päivänä lokakuuta 2005,
pysyvän tarjouskilpailun avaamisesta Puolan interventioelimen hallussa olevan maissin myymiseksi uudelleen yhteisön markkinoilla annetun asetuksen (EY) N:o 1164/2005 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon viljan yhteisestä markkinajärjestelystä 29 päivänä syyskuuta 2003 annetun neuvoston asetuksen (EY) N:o 1784/2003 (1) ja erityisesti sen 6 artiklan,
sekä katsoo seuraavaa:
(1)
Komission asetuksella (EY) N:o 1164/2005 (2) avataan pysyvä tarjouskilpailu Puolan interventioelimen hallussa olevan maissin myymiseksi uudelleen yhteisön markkinoilla. Kyseinen tarjouskilpailu päättyy 26 päivänä lokakuuta 2005, mutta mainitun asetuksen mukaisesti käytettävissä olevia määriä ei ole käytetty kokonaan.
(2)
Sen varmistamiseksi, että kotieläintuottajat ja eläinrehuteollisuus voivat tehdä hankintoja kilpailukykyisin hinnoin markkinointivuonna 2005/2006, olisi jatkettava Puolan interventioelimen hallussa olevien maissivarastojen saattamista viljamarkkinoiden käyttöön.
(3)
Ottaen huomioon markkinoiden ennakoidut tarpeet tulevana ajanjaksona sekä Puolan interventioelimen käytettävissä olevat määrät, Puola on ilmoittanut komissiolle interventioelimensä aikomuksesta lisätä tarjouskilpailutettavaa määrää 56 129 tonnilla. Puolan esittämä pyyntö olisi markkinatilanteen perusteella hyväksyttävä.
(4)
Sen vuoksi on syytä muuttaa asetus (EY) N:o 1164/2005.
(5)
Tässä asetuksessa säädetyt toimenpiteet ovat viljan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 1164/2005 seuraavasti:
1)
Korvataan 1 artiklassa 99 068 tonnin määrä 90 000 tonnin määrällä.
2)
Korvataan 4 artiklan 1 kohdan kolmannessa alakohdassa oleva ilmaisu ”26 päivänä lokakuuta 2005” ilmaisulla ”28 päivänä kesäkuuta 2006”.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä lokakuuta 2005.